**Povzetek revizijskega poročila *Pravilnost dela poslovanja Občine Markovci***

Računsko sodišče je revidiralo *pravilnost poslovanja Občine Markovci v letu 2016 v delu, ki se nanaša na pripravo proračuna in zaključnega računa proračuna ter izvrševanje proračuna, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, tekoče transfere nepridobitnim organizacijam in ustanovam in zadolževanje*. Cilj revizije je bil izrek mnenja o pravilnosti poslovanja Občine Markovci v letu 2016 v delu, ki se nanaša na pripravo proračuna in zaključnega računa proračuna ter izvrševanje proračuna, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, tekoče transfere nepridobitnim organizacijam in ustanovam in zadolževanje.

Računsko sodišče je o pravilnosti dela poslovanja Občine Markovci v letu 2016 izreklo *mnenje s pridržkom*, ker občina ni poslovala v skladu s predpisi v naslednjih primerih:

* proračuna za leto 2016 ni pripravila po funkcionalni klasifikaciji; obrazložitve proračuna za leto 2016 niso popolne; poročilo o doseženih ciljih in rezultatih ni popolno, poročilo o realizaciji prejemkov in izdatkov občinskega proračuna ne vsebuje obrazložitve pomembnejših odstopanj med sprejetimi in realiziranimi prejemki in izdatki; župan ni določil obsega izdatkov za posamezno trimesečje ali drugo obdobje, v okviru katerega smejo neposredni uporabniki plačevati obveznosti; župan kljub pomembnim odstopanjem med sprejetim proračunom in dejansko realizacijo ni predlagal rebalansa proračuna;
* javnim uslužbencem je za delovno uspešnost iz naslova povečanega obsega dela pri opravljanju rednih delovnih nalog izplačala 726 evrov več, kot je bilo dovoljeno; javni uslužbenki je za opravljeno delo obračunala in izplačala dodatek za stalno pripravljenost namesto dodatka za delo v delovnem času, ki je zanjo manj ugoden;
* prevzela je za 342 evrov več obveznosti, kot je bila dogovorjena z naročilnicama; od izvajalca ni pridobila zavarovalne police o zavarovanju odgovornosti in bančne garancije za odpravo napak v garancijskem roku; v dveh primerih pred sklenitvijo pogodbe od ponudnika ni pridobila izjave oziroma podatkov o udeležbi fizičnih in pravnih oseb v lastništvu ponudnika;
* objava javnega razpisa in razpisna dokumentacija na področju športa nista vsebovali vseh obveznih sestavnih delov; strokovna komisija pri pripravi predloga razdelitve dela tekočih transferov na področju športa v znesku 178 evrov ni upoštevala meril, določenih v razpisni dokumentaciji; s tremi izvajalci športnega programa je sklenila pogodbo o dodelitvi sredstev v vrednosti nad 10.000 evrov brez DDV, v pogodbe pa ni vključila protikorupcijske klavzule;
* besedilo javnega razpisa na področju kulture ni vsebovalo vseh obveznih sestavnih delov; razpisni rok za prijavo na javni razpis na področju kulture je bil krajši od enega meseca;
* od petih javnih zavodov, katerih ustanoviteljica oziroma soustanoviteljica je, ni pravočasno pridobila podatkov o stanju njihove zadolženosti na dan 31. 12. 2016.

Računsko sodišče je Občini Markovci podalo *priporočila* za izboljšanje poslovanja.

Ljubljana, 22. decembra 2017